Source: https://ispis.sk/judikatura/KSKE/7Sd28/2012
Timestamp: 2020-03-31 03:04:54+00:00
Document Index: 16499973

Matched Legal Cases: ['§ 70', '§ 71', '§ 71', '§ 250', '§ 70', '§ 72', '§ 71', '§ 71', '§ 153', '§ 250', '§ 250', '§ 250', '§ 42', '§ 221', '§ 205', 'súd ', 'súd ', '§ 70', '§ 71', '§ 71', 'súd ', '§ 71', '§ 153', 'súd ', '§ 250']

KSKE 7 Sd 28/2012 - iSpis
iSpis Judikatúra – KSKE 7 Sd 28/2012
KS v Košiciach, dátum 24.08.2012, sp.zn. KSKE 7 Sd 28/2012
§ 70 zákona č. 461/2003 § 71 zákona č. 461/2003 § 71 ods. 1 zákona č. 461/2003 § 250l OSP § 70 ods. 1 zákona č. 463/2003 § 72 OSP § 71 ods. 1 OSP § 71 ods. 6 OSP § 153 ods. 5 OSP § 250q ods. 2 OSP § 250k ods. 1 OSP § 250l ods. 2 OSP § 42 ods. 3 OSP § 221 ods. 1 OSP § 205a OSP
Súd: Krajský súd Košice Spisová značka: 7Sd/28/2012 Identifikačné číslo súdneho spisu: 7012200354 Dátum vydania rozhodnutia: 24. 08. 2012 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2012:7012200354.1
Krajský súd v Košiciach samosudcom JUDr. Pavlom Naďom v právnej veci navrhovateľa: Ľ. X., Q.. XX.X.XXXX, U. X. XX, XXX XX X., právne zast.: JUDr. Dušan Antol, advokát, so sídlom Zbrojničná 12, 040 01 Košice, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, v konaní o invalidný dôchodok, takto
P o t v r d z u j e rozhodnutie odporkyne č. XXX XXX XXXX X z 19.3.2012.
Rozhodnutím č. XXX XXX XXXX X zo dňa 19.3.2012 odporkyňa podľa § 70 a § 71 zákona č. 461/2003 Z. z. o sociálnom poistení v znení neskorších predpisov (ďalej len "zákon o sociálnom poistení") zamietla žiadosť navrhovateľa o invalidný dôchodok zo dňa 5.3.2012. Zamietavé rozhodnutie odporkyňa oprela o zistenie, že navrhovateľ podľa posudku posudkového lekára sociálneho poistenia, pobočky Sociálnej poisťovne Košice z 5.3.2012 nie je invalidný podľa § 71 ods. 1 zákona o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Navrhovateľ vo včas podanom odvolaní prostredníctvom právneho zástupcu vyjadril nesúhlas s uvedeným rozhodnutím odporkyne, ako aj so samotným posudkom, ktorým mu bol stanovený len 25 %-ný pokles pracovnej schopnosti. Rozhodnutie odporkyne považuje v tejto časti za nepreskúmateľné, pretože vychádza z nesprávneho skutkového i právneho posúdenia veci. Pri určovaní príčiny dlhodobo nepriaznivého zdravotného stavu navrhovateľa mala odporkyňa brať do úvahy celú šírku jeho zdravotného postihnutia, aj v kontexte iných kapitol prílohy č. 4 citovaného zákona. Zdravotný stav navrhovateľa sa po operácii a odstránení nádoru z pľúc výrazne zhoršil, stratil na výkonnosti organizmu, v dôsledku čoho nemôže vykonávať ani ťažšiu prácu a má problémy aj s chôdzou hore schodmi. Preto už len tieto skutočnosti svedčia o tom, že obmedzenie pľúcnych funkcií nemôže byť ľahkého stupňa, ale naopak ťažkého stupňa. Taktiež nebolo zohľadnené poškodenie oka, ktoré je po operácii a malo by ovplyvniť posudkové hľadisko pre spravodlivé určenie poklesu pracovnej schopnosti. Na základe uvedených skutočností navrhovateľ žiada, aby súd rozhodnutie odporkyne zrušil a vec jej vrátil s právnym názorom na ďalšie konanie.
Keďže navrhovateľ nesúhlasil s posúdením svojho zdravotného stavu, bol znovu posúdený posudkovým lekárom Sociálnej poisťovne, pobočky Košice dňa 17.5.2012, ako aj posudkovým lekárom Sociálnej poisťovne, vysunutého pracoviska v Košiciach dňa 12.6.2012. Z obsahu uvedených posudkov vyplýva,
že rozhodujúcim zdravotným postihnutím u navrhovateľa sú Choroby dýchacej sústavy, Choroby dolných dýchacích ciest, Nádory dýchacích ciest, pľúc a medzipľúcia (mediastina) , po úplnom odstránení nádoru, s obmedzením pľúcnych funkcií ľahkého stupňa - kapitola VIII, oddiel B, položka 5, písm. b) , čo zodpovedá celkovej 25 % miere poklesu schopnosti vykonávať zárobkovú činnosť v porovnaní so zdravou fyzickou osobou. Rovnakú mieru poklesu schopnosti vykonávať zárobkovú činnosť v porovnaní so zdravou fyzickou osobou, t. j. 25 % konštatoval aj posudok pobočky Sociálnej poisťovne Košice zo dňa 5.3.2012, z obsahu a záverov ktorého vychádzala odporkyňa v preskúmavanom rozhodnutí zo dňa 19.3.2012, ktorým zamietla žiadosť navrhovateľa o invalidný dôchodok.
Na pojednávaní súdu, ktoré sa konalo dňa 24.8.2012, právny zástupca navrhovateľa uviedol, že nebol komplexne zhodnotený zdravotný stav navrhovateľa, pričom miera poklesu pracovnej schopnosti v rozsahu 25 % nezodpovedá reálnej miere jeho invalidity. Posudkoví lekári nedostatočne zhodnotili tzv. únavový syndróm u navrhovateľa, ako aj jeho onemocnenie oka. Navrhovateľ dodal, že sa cíti celkovo slabo a závery posudkových lekárov nepovažuje za správne.
Splnomocnená zástupkyňa odporkyne na to uviedla, že vzhľadom na zhodnosť záverov posudkových lekárov o zdravotnom stave navrhovateľa považuje opravný prostriedok navrhovateľa za nedôvodný a navrhla potvrdiť preskúmavané rozhodnutie z 19.3.2012.
Podľa § 71 ods. 6 cit. zákona, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí.
V zmysle § 153 ods. 5 zákona o sociálnom poistení, lekársku posudkovú činnosť podľa ods. 1 vykonáva posudkový lekár sociálneho poistenia príslušnej pobočky a posudkový lekár sociálneho poistenia ústredia.
Rozhodujúce zdravotné postihnutie navrhovateľa je označené v prílohe č. 4 k zákonu o sociálnom poistení ako Choroby dýchacej sústavy, Choroby dolných ciest dýchacích, Nádory dýchacích ciest, pľúc a medzipľúcia (mediastina) , po úplnom odstránení nádoru, s obmedzením pľúcnych funkcií ľahkého stupňa - kapitola VIII, oddiel B, položka č. 5, písm. b) , so zákonom stanovenou mierou poklesu zárobkovej činnosti v rozpätí od 20 do 30 %. Posudkoví lekári zhodne konštatovali u navrhovateľa mieru poklesu schopnosti vykonávať zárobkovú činnosť v rozsahu 25 % v porovnaní so zdravou fyzickou osobou, čo je stred uvedeného percentuálneho rozpätia pre daný stupeň ochorenia. Postihnutia vyplývajúce z ostatných chorobných zmien vyhodnotil posudkový lekár ako posudkovo málo významné až nevýznamné a nezdôvodňujú vyššie percento MPSV ZČ, vrátane stavu po operácii ľavého oka z roku 1996, keď posledné očné ambulantné nálezy z r. 1997 a 1998 dokumentujú minimálne zhoršenie zrakovej ostrosti. Tvrdenie zastupujúceho advokáta, že u menovaného sa jedná o obmedzenie pľúcnych funkcií ťažkého stupňa, resp. že sa jedná o verifikovaný únavový syndróm, nemá reálny medicínsky podklad. Menovaný napriek výzve nevedel doložiť o tomto tvrdení relevantné lekárske nálezy.
Z obsahu dokazovania vykonaného v konaní o žiadosti navrhovateľa o invalidný dôchodok teda vyplýva, že navrhovateľ nespĺňa jednu zo základných podmienok pre priznanie nároku na invalidný dôchodok spočívajúcu vo viac ako 40 % miere poklesu schopnosti vykonávať zárobkovú činnosť v porovnaní so zdravou fyzickou osobou. Rozhodnutie č. 570 521 6000 0 zo dňa 19.3.2012, ktorým odporkyňa zamietla žiadosť navrhovateľa o invalidný dôchodok, je preto v súlade so zákonom a zisteným skutkovým stavom veci.
Vychádzajúc zo zisteného skutkového a právneho stavu veci súd podľa § 250q ods. 2 O.s.p. rozhodnutie odporkyne zo dňa 19.3.2012 potvrdil.